אברהם מור

אברהם (אברמל'ה) מור (5 במאי 1935 – 16 בדצמבר 2012) היה שחקן ומדבב ישראלי. נולד בשם אברהם מרקוביץ. גדל והתחנך בתל אביב וסיים את לימודיו התיכוניים בבית הספר מקס פיין. בנעוריו היה פעיל בתנועת השומר הצעיר והעלה שם הצגה עם אילי גורליצקי ואורי זוהר. הוא למד משחק במשך שנתיים בסטודיו לדרמה של "התיאטרון הקאמרי" עד לגיוסו. מור הצטרף ללהקת "בצל ירוק" החל מ"כביסת הרש" (כשכיר, לא נמנה עם חברי הלהקה). מור שיחק בהצגות תיאטרון ובמחזות רבים. את דרכו בתיאטרון החל ב"האהל", בנוסף שיחק גם ב"תיאטרון חיפה", ב"התיאטרון הקאמרי", תיאטרון גיורא גודיק ובעיקר ב"תיאטרון הבימה". בין היתר שיחק במחזות "מעגל הגיר הקווקזי", "בוסתן ספרדי", "הצוענים", "קזבלן" ועוד רבים נוספים. ב-1975 השתתף במופע של שמעון דז'יגאן ביידיש The Shimon Dzigan Show. ב-1976 שיחק ביידיש במחזה "המגילה" של איציק מאנגער, בתפקיד המלך אחשוורוש. ב-1996 שיחק בהצגת הילדים "עוץ לי גוץ לי", בתפקיד הטוחן שכתב אברהם שלונסקי, הפיק מנחם גולן, בבימויו של שלמה וישינסקי, ולצידם של שלמה וישינסקי, שרון חזיז, שרון צור, אלי ישראלי, נתן כוגן, ציפי מור, וצחי נוי. ב-1998 שיחק מור בהצגת הילדים "אלאדין", בתפקיד קיסר סין שכתבו אסף אשתר, וליאור כלפון, הפיקה מרים עציוני, ביים נתן דטנר, ולצידם של ליאור כלפון, נועה דורי, חנה לסלאו, רובי דואניאס, ויניב פולישוק. בקולנוע שיחק בין היתר בסרטים "משפחת שמחון" (1964, קריין פתיח הסרט), "מוישה ונטילטור" (1966), "המניע לרצח" (1966), "פורטונה" (1966), "המטרה טיראן" (1968), "רק היום" (1976), "נישואין נוסח תל אביב" (1979, קריין פתיח הסרט), "קוני למל בקהיר" (1983), "אלכס חולה אהבה" (1986), "תלווה לי את אשתך" (1989), "המחצבה" (1990), "אהבתה האחרונה של לורה אדלר" (1990), "האיטלקים באים" (1996) ועוד רבים אחרים. מור היה מראשוני וותיקי תחום הדיבוב בישראל, ודיבב בסדרות ובסרטים רבים. הוא השתתף בהפקות הדיבוב העבריות של רבים מסרטי וולט דיסני, ובהם: "שלגיה ושבעת הגמדים", "סינדרלה", "היפהפייה והיחפן", "היפה והחיה" (בתפקיד מוריס), "צעצוע של סיפור 2", "טרזן" (בתפקיד ארכימדס ק. פורטר), טרילוגיית "אלאדין" (בתפקיד הסולטאן), "פינוקיו", "על כלבים וגנבים", "בן המלך והעני" ועוד. הוא גם תרם את קולו לסדרות "חתולי חצר", "אגדות אנדרסן", "נילוס איש החלומות", "וולאס וגרומיט והארנב הקטלני", "סוד כמוס", "אגדת פנג הלבן", "היה היה - החיים" (בתפקיד מאסטרו), "משפחת סימפסון - הסרט" ועוד. מור שיחק בין היתר בסדרות הטלוויזיה "קרוסלה", "פרפר נחמד", "רחוב סומסום", "שבט כהן" ו"ייסורי אפרים". שיחק בעיבוד הטלוויזיוני לבוסתן ספרדי ב-1971. כמו כן השתתף בתפקידי אורח בסדרות "קרובים קרובים", "החיים זה לא הכל" ו"סרוגים". ב-2005 השתתף בסרט הטלוויזיה "עכשיו או לעולם לא". ב-2012 שיחק בסדרה "שטיסל" שעלתה לשידור לאחר מותו. בשנת 2011 שיחק בסדרת האקשן המשטרתית של ערוץ 10, "אחת אפס אפס", בתפקיד אביגדור אבא של אריק. שיחק גם את סבא של יוני (איתי שגב) בתוכנית "בעקבות הסיפורים הקסומים" בערוץ הילדים. כמו כן הנחה מופעים ששודרו בטלוויזיה, כגון חגיגת עשור לפסטיבל למנצח שיר מזמור בחנוכה תש"מ דצמבר 1979, "כשהיסמין פורח" (מופע שהתקיים בבנייני האומה לציון 25 שנה לתוכנית "כשהיסמין פורח" ולציון 100 שנה לעלייה הראשונה מתימן) יחד עם רויטל עמית בחנוכה תשמ"ג דצמבר 1982, ועוד. בשנת 1978 נישא לדליה מור ולהם שני בנים. מור חי רוב שנותיו עם משפחתו בתל אביב. בסוף 2012 נפטר בבית החולים מאיר מסרטן. הותיר אחריו אישה ושני בנים. הוא נטמן בבית העלמין האזרחי מנוחה נכונה כפר סבא. מדיה וקבצים בנושא אברהם מור בוויקישיתוף אברהם מור, במיזם "אישים" לתיעוד היצירה הישראלית אברהם מור, במסד הנתונים הקולנועיים IMDb (באנגלית) אברהם מור, באתר ספר הקולנוע הישראלי אברהם מור, במסד הנתונים הקולנועיים KinoPoisk (ברוסית) אברהם מור, באתר MusicBrainz (באנגלית) אברהם מור, דף שער בספרייה הלאומית אברהם מור, בארכיון הבימה אברהם מור, באתר ארכיון הסרטים הישראלי בסינמטק ירושלים רחל אורן, מ"בצל ירוק" עד "אחשורוש" - השחקן אברהם מור, דבר, 11 בפברואר 1966 יעקב העליון, אברהם מור, מעריב, 9 במרץ 1972 רן בוקר ויערה יעקב, השחקן אברהם מור הלך לעולמו, באתר ynet, 16 בדצמבר 2012 ציפי שוחט, מת שחקן הבימה אברהם מור, באתר הארץ, 17 בדצמבר 2012 יואב פרידמן, השחקן אברהם מור נפטר בגיל 77, באתר nrg‏, 16 בדצמבר 2012 כרמית ספיר ויץ, נפרדים מאברהם מור, באתר nrg‏, 18 בדצמבר 2012 אברהם מור (2012-1938), באתר הבמה, 17 בדצמבר 2012 נועה הרשקוביץ‏, שחקנים, יוצרים ואנשי במה נפרדים מאברהם מור, באתר וואלה, 18 בדצמבר 2012 אברהם מור,tickettv